ล็อบบี้แบงก์เปิดฟรีกดเอทีเอ็มข้ามธนาคาร
ธปท.เจรจาสมาคมธนาคารไทยเตรียมประกาศเว้นค่าธรรมเนียมกดเงินสดผ่านตู้เอทีเอ็มข้ามธนาคาร คาดเริ่มวันที่ 4 พ.ย.นี้ เพื่อช่วยเหลือประชาชนที่เดือดร้อนในช่วงน้ำท่วม
30 ต.ค. 2565

ธปท.เจรจาสมาคมธนาคารไทยเตรียมประกาศเว้นค่าธรรมเนียมกดเงินสดผ่านตู้เอทีเอ็มข้ามธนาคาร คาดเริ่มวันที่ 4 พ.ย.นี้ เพื่อช่วยเหลือประชาชนที่เดือดร้อนในช่วงน้ำท่วม
แหล่งข่าวจากธนาคารแห่งประเทศไทย (ธปท.) เปิดเผยว่า ขณะนี้ ธปท.และผู้บริหารสมาคมธนาคารไทยอยู่ระหว่างเจรจากันเพิ่มเติมเพื่อพิจารณาประกาศปรับลดค่าธรรมเนียมการกดเงินสดผ่านตู้เอทีเอ็มประเภทข้ามเขตและข้ามธนาคาร เพื่อเป็นอีกช่องทางในการช่วยบรรเทาความเดือดร้อนและอำนวยความสะดวกแก่ผู้ประสบภัยจากปัญหาน้ำท่วม 
“เราคาดว่าในวันที่ 4 พ.ย.นี้ จะสามารถประกาศเว้นเก็บค่าบริการได้ เชื่อว่าธนาคารพาณิชย์ต้องลดค่าธรรมเนียมข้ามธนาคารและข้ามเขตให้แน่ๆ เพียงแต่การประสานงานในการให้บริการต่างธนาคารในเขตเดียวกันและต่างธนาคารต่างเขตต้องใช้เวลาในการหารือบ้าง เพราะมีกระบวนการขั้นตอนค่อนข้างมาก มีภาระค่าใช้จ่ายที่ต้องช่วยกันรับผิดชอบอยู่พอสมควร” แหล่งข่าวเปิดเผย
ปัจจุบัน ธปท.กำหนดให้ธนาคารพาณิชย์คิดค่าธรรมเนียมในการกดเงินสด การเบิก และถอนเงินสด รวมถึงสอบถามยอดเงินผ่านตู้เอทีเอ็ม ในเขตพื้นที่เดียวกัน ไม่ว่าจะเป็น กทม.หรือต่างจังหวัดได้ฟรี 4 ครั้งต่อเดือน แต่ครั้งที่ 5 เป็นต้นไปจะคิดค่าธรรมเนียมได้ไม่เกิน 10 บาทต่อรายการ ส่วนการถอนเงินต่างธนาคารและต่างเขต ธนาคารจะคิดค่าธรรมเนียมรายการละ 20 บาท
“จริงๆ เรื่องนี้ ทั้งนายประสาร ไตรรัตน์วรกุล ผู้ว่าการ ธปท. และนายชาติศิริ โสภณพนิช กรรมการผู้จัดการใหญ่ ธนาคารกรุงเทพ ในฐานะนายกสมาคมธนาคารไทยกำลังปรึกษากันในรายละเอียด ว่าใครจะแบกรับภาระส่วนไหนอย่างไร เพราะถ้าข้ามเขตข้ามแบงก์ ทั้งเจ้าของตู้และเจ้าของบัตรต่างก็มีภาระค่าใช้จ่าย ฉะนั้นก่อนประกาศก็คงต้องมีการเจรจาหารือกันบ้าง ว่าใครจะรับผิดชอบหรือช่วยกันยังไง คิดว่าเรื่องกดเงินสดข้ามแบงก์ข้ามเขตน่าจะมีข่าวดีแน่ๆ พรุ่งนี้คงประกาศได้ น่าจะเว้นเก็บนานเป็นเดือนเช่นเดียวกับการกดเงินผ่านตู้เอทีเอ็มธนาคารเดียวกันแต่ข้ามเขต แต่การโอนเงินคงยังไม่เว้น” แหล่งข่าว ธปท. เปิดเผย
ก่อนหน้านี้เมื่อวันที่ 2 พ.ย.ที่ผ่านมาสมาคมธนาคารไทยประกาศเว้นค่าธรรมเนียมการกดเงินสดผ่านตู้เอทีเอ็ม ธนาคารเดียวกันและธนาคารเดียวกันแต่ข้ามเขต เพื่อช่วยเหลือประชาชนในช่วงน้ำท่วมวันที่ 430 พ.ย. แต่ยังไม่มีการประกาศเว้นการเก็บค่าธรรมเนียมการกดเงินสดข้ามธนาคารและข้ามเขตแต่อย่างใด ทำให้เกิดการวิพากษ์วิจารณ์ค่อนข้างมากว่าช่วยไม่จริง เพราะบางพื้นที่ประชาชนไม่สามารถหาตู้เอทีเอ็มของธนาคารเดียวกับบัตรได้ เพราะตู้เอทีเอ็มถูกน้ำท่วมและปิดให้บริการจำนวนมาก m